Základná škola s materskou školou Ubľa 120

**Hodnotiaca správa z lyžiarskeho výcviku**

**Termín: 03. – 07.02.2020**

**Miesto: Hotel Rysy Tatranská Štrba, lyžiarske stredisko Lopušná dolina a Podbánske**

Lyžiarsky výcvik sa začal spoločným organizovaným nástupom do autobusu v Ubli 03.02.2019 a presunom do hotela Rysy vo Vysokých Tatrách. LV sa zúčastnilo 20 žiakov z 5. až 9. ročníka ZŠ. Napriek nedostatku prírodného snehu vysnežená zjazdovka na svahu sľubovala kvalitný výcvik.

Pedagogický dozor na LV vykonávali Mgr. Mária Karatníková a Bc. Michaela Banduričová. Výchovné ciele stanovené na LV boli splnené. Žiaci dodržiavali stanovený denný režim, nadobudli nielen špecifické lyžiarske zručnosti, ale aj nové kamarátske vzťahy. Každý deň začínali rozcvičkou pred hotelom. Výcvik na svahu viedli Mgr. Mária Karatníková a druhý inštruktor zabezpečený zmluvne s firmou Miniliga talentov Prešov. Žiaci boli zaradení do dvoch družstiev podľa úrovne lyžiarskych zručností. Pri presunoch boli disciplinovaní a riadili sa pokynmi inštruktorov a pedagogického dozoru. Večerný program viedol pedagogický dozor formou prednášok a spoločenských hier zameraných na rozvoj komunikačných a sociálnych zručností žiakov. Dodržiavali sme čas večierky o 22.00 hod. Mimo rámcového programu mali žiaci možnosť relaxovať v bazéne a vírivke hotela Sipox v Štrbe. To sme využili už v pondelok preto, že pre vytrvalý dážď neboli vhodné podmienky na lyžovanie.

Za zdravotnícky dozor zodpovedala zdravotníčka zabezpečená firmou Miniliga talentov Prešov. Pod jej dohľadom boli žiakom podávané lieky predpísané pediatrom. Počas výcviku žiaci nemali žiadne vážnejšie prejavy chorôb ani neutrpeli úrazy, ktoré by si vyžiadali odborné ošetrenie.

Lyžiarske strediská Lopušná dolina i Podbánske sú bezpečné strediská, s dobrou mikroštruktúrou a veľmi ochotnými zamestnancami. Prostredie aj zjazdovky sú vhodné pre začiatočníka i pokročilého lyžiara. Počasie však spôsobilo, že v stredu boli podmienky v istých častiach nebezpečné. Inštruktori dbali na bezpečnosť im zverených žiakov a volili správny cvičebný priestor. Niektorí žiaci po prvých neúspechoch odmietli ďalej pokračovať vo výcviku na lyžiach, pričom chceli aj naďalej ostať na kurze. Tým sa vytvorilo nové družstvo nelyžiarov (3-4 deti), ktoré viedla Bc. M. Banduričová. Využila rovný a bezpečný priestor pri dojazde, kde sa s týmito žiakmi venovali hrám na snehu. Družstvo začiatočníkov postupne zvládlo brzdenie v priamej jazde, jazdu a zastavenie v pluhu i prívratné oblúky. Samostatne zvládli i jazdu na vleku. Najzdatnejší lyžiari zvládli jazdu v paralelnom postavení lyží, oblúky s prívratom hornej lyže a mnohí aj oblúky v paralelnom postavení lyží.

Presuny žiakov na výcvik a z výcviku boli vždy pod kontrolou dozorkonajúcich učiteliek. Spolupráca medzi vedúcou kurzu, pedagogickým dozorom, externým inštruktorom, zdravotníčkou a animátormi bola naozaj skvelá. Všetci dokázali konštruktívne riešiť operatívne zmeny v rámcovom pláne.

ŽIACI nevzniesli žiadne negatívne pripomienky na adresu pedagógov, inštruktorov, prevádzkovateľov ubytovania či skiareálu. NAOPAK. Hodnotenia boli v superlatívoch. Jednoducho BOLO SKVELE, žiaci sa chcú vrátiť a LYŽOVAŤ.

Vyslovujem poďakovanie mojej pravej ruke, Bc. Michaele Banduričovej ako disciplínu vyžadujúcej, dozorkonajúcej kolegyni, ktorá sa veľkou mierou podieľala na bezpečnosti, bezproblémovom priebehu a dobrej nálade počas celého lyžiarskeho výcviku.

Vypracovala: Mgr. Mária Karatníková, vedúca LV

V Ubli 10.02.2020